text: Politiet har haft en travl nat i Haderslev - fire anholdt for chikane
  28 marts 2016 kl. 04.44
  En gruppe unge har hele natten holdt politiet beskæftiget i Haderslev. De unge blev afvist fra en restaurant og det førte til chikane og kanonslag mod restaurantens dørmænd. Fire er anholdt.
  En gruppe unge, der på grund af dårlig opførsel, var blevet afvist fra en af nattelivets restauranter, reagerede  med bl.a. at smide kanonslag efter restaurantens dørmænd.
  Foreløbig er fire unge anholdt. Det oplyser Syd- og Sønderjyllands Politi mandag morgen til TV SYD. 
  - Lige siden kl. 01,15 i nat har vi patruljeret intensivt og massivt i Haderslevs natteliv og foreløbig er fire altså anholdt for uro, chikane og tilråb til dørmænd og politi, siger vagtchef Erik Lindholdt hos Syd- Sønderjyllands Politi.
  Politiet ønsker ikke at oplyse nærmere detaljer om hverken restaurant eller sammensætningen af den gruppe unge, der står bag nattens uro i Haderslev.
  